O río Guadalquivir ye un río andaluz, que tién o suyo naixedero en Cañada de las Fuentes (Quesada, Chaén, en a sierra de Cazorla), a bells 1.400 metros d'altaria sobre o libel d'a mar, y desaugua en l'ocián Atlantico en o termin municipal de Sanlúcar de Barrameda (provincia de Cádiz), dimpués d'un recorrito de 657 km de longaria (estando o cinqueno río d'a peninsula iberica por a suya longaria). Drena una cuenca hidrolochica con una superficie total de 57.071 km², con un cabal meyano de 164,3 m³/s (en Sevilla). Amán d'a suya desembocadura se troba una zona humida de muita importancia ecolochica, as maresmas d'o Guadalquivir, que s'estendillan dende a ciudat de Sevilla dica la suya desembocadura.